הצעה לסדר-היום

תוכניתו המדינית-הכלכלית של שר האוצר

היו"ר יצחק אהרונוביץ:

הצעה לסדר-היום מס' 2306, של חבר הכנסת אליהו גבאי, תוכניתו המדינית-הכלכלית של שר האוצר. בבקשה, יש לך שלוש דקות.

אליהו גבאי (האיחוד הלאומי - מפד"ל):

אדוני היושב-ראש, חברי חברי הכנסת, לפני יותר משבוע נתבשרנו על-ידי שר האוצר על איזו רפורמה כלכלית-חברתית. הרפורמה כללה מס הכנסה שלילי, ביטוח פנסיה ממלכתי, נושא הרכב ועוד. 

רבותי, הרפורמה המוצעת אמורה להביא בשורה לציבור מהאוכלוסיות החלשות. אני מברך על הרפורמה, אבל הציבור שנמצא במצב קשה מבחינה כלכלית - האם הוא יחכה לשנת 2008 או לסוף שנת 2007 לראות אותה? למה לא להתחיל עוד השנה? הלוא יש הכנסות של מיליארדי שקלים, עודף בקופת המדינה, מדוע לא להתחיל לעשות את הרפורמה? חוץ מזה, בסכומים כאלה קטנים הוא מדבר על מס הכנסה שלילי. אני מברך על מס הכנסה שלילי, אבל, רבותי, כאשר שכר מינימום לא מיושם, כאשר מאות אלפי עובדים עובדים בחברות כוח-אדם, ולא נותנים להם את הפנסיה ואת הזכויות הסוציאליות - אז על מה אתה מדבר, אדוני השר, שאתה לא נמצא היום כאן, לצערנו? 

עליך ליישם קודם כול את עניין שכר המינימום - לדאוג שחברות כוח אדם ישלמו, ואני מברך על מס הכנסה שלילי, אבל תתחיל בו השנה. למה לדחות את זה? מה עוד שזה לעג לרש. סכומים כאלה קטנים יפתרו את בעיות העוני והמצוקה כאשר יותר ממחצית העובדים במדינת ישראל לא משלמים מס כי רמת ההכנסה שלהם מתחת למינימום? בכל פעם שאנחנו מציעים כאן רפורמות להקלה בנטל המס, בסופו של דבר, כשאנחנו רוצים כביכול לתגמל אותם ולהוריד את המס, הם לא זוכים בזה, כי רמת ההכנסה שלהם מתחת למינימום ואז הם לא משלמים מס, וכל הרפורמות לא באות להוסיף להם. אני מברך על מס הכנסה שלילי, רבותי, אבל זה דבר רחוק, תפוח על העץ, במקום להתחיל עוד השנה ברפורמה הזאת.

יש לברך גם על הנושא שנקרא "ביטוח פנסיה ממלכתי". ליותר ממיליון עובדים אין פנסיה לעתיד, ובסופו של דבר הם נופלים כנטל על החברה או שהם חיים בעוני רב. הם לא מסוגלים לדאוג לעתידם ומדינת ישראל היא שצריכה לדאוג לעתידם, לגבות מהמעביד, להטיל עליהם תשלום. אבל גם אם אין להם עכשיו כסף לתת כי הם מקבלים שכר מינימום, אני אומר להם: תשלמו פנסיית חובה.

מדינת ישראל צריכה לדעת להטיל את מרותה, כדי שאנשים ישלמו, יעמדו בחוב שהם חייבים לשלם; בשכר המינימום - להקל עליהם ולהעמיד במקום את כל חברות כוח-האדם שעושקות את האנשים וגוזלות מהם את כספם; ויש להקדים את הרפורמות, לא לקיים אותן בשנת 2008 - יכול להיות שהממשלה תיפול, השר יכול להתחלף. אתה רוצה לעשות רפורמות, תתחיל מייד השנה, אל תחכה לעתיד. שמענו שרי אוצר לשעבר שגם הם דיברו על מס הכנסה שלילי, על ביטוח פנסיה ממלכתי, ואיפה זה? הכול נעלם, הלך עם הרוח. 

אם זו באמת כוונתו, ואני מאמין שיש לו כוונות טובות, הייתי מבקש ומצפה לראות שהרפורמות שקשורות באוכלוסיות החלשות יתחילו עכשיו ומייד, ולא לספר על העתיד בלבד, כי הציבור מצפה לעזרה מיידית וממשית. תודה רבה. 

היו"ר יצחק אהרונוביץ:

תודה לחבר הכנסת גבאי. כבוד השר ישיב. השר נהרי, בבקשה.

השר משולם נהרי:

אדוני היושב-ראש, חברי חברי הכנסת, בשבוע שעבר אישרה הממשלה את התוכנית לצמצום הפערים החברתיים ועידוד התעסוקה. מטרת התוכנית היא טיפול בפערים החברתיים הקיימים תוך הגדלת שיעור ההשתתפות בכוח העבודה, הבטחת שכר הולם וביטחון סוציאלי לכל עובד. 

התוכנית מורכבת מחמישה צעדים מרכזיים: 1. מס הכנסה שלילי; 2. פנסיית חובה לכל עובד; 3. אכיפה מוגברת של שכר המינימום; 4. הגדלת ההיצע והעמקת הסבסוד של מעונות-יום וצהרונים; 5. חלוקה שוויונית של נטל המס.

התוכנית תביא למצב שבו תגדל ההכנסה הפנויה של העובדים ברמות השכר הנמוכות באופן הדרגתי על פני שלוש שנים, תוך הבטחת החיסכון הפנסיוני לכל עובד ואכיפת תשלום שכר מינימום. כמו כן תאפשר התוכנית לאמהות נוספות להשתלב בעבודה באמצעות הגדלת השתתפות המדינה בסבסוד מעונות-יום וצהרונים.

במקביל, התוכנית מטפלת בעיוותי מס קיימים הנובעים מהטבות שמהן נהנים רק 10% מהשכירים במשק, רובם ככולם בעשירונים העליונים, תוך הפחתת נטל המס לשכבות הבינוניות באופן הדרגתי בסכום של 2.5 מיליארדי ש"ח על פני שלוש שנים.

שר האוצר החליט להנהיג מס הכנסה שלילי כחלק מהכלים העומדים לרשותו במסגרת התוכנית למלחמה בעוני וצמצום הפערים החברתיים. אימוץ המס השלילי משקף את תפיסת הממשלה שעידוד השתתפות בכוח העבודה הוא הכלי המרכזי שבאמצעותו ניתן לצמצם פערים חברתיים לאורך זמן. מס ההכנסה השלילי הוא בשורה אמיתית לבעלי ההכנסות הנמוכות, שעד כה לא נהנו מהפחתות המסים שהתבצעו בישראל משום שהן אינן מגיעות לסף המס מלכתחילה. מעתה יוכלו אלה העובדים למחייתם ומשתכרים שכר נמוך ליהנות מתוספת ממשלתית לשכרם.

על כן, יש חשיבות רבה להחלת מס הכנסה שלילי בצורה הדרגתית ומאוזנת בדרך שתבטיח שההטבה אכן תגיע לאלה שזכאים וזקוקים לה. במסגרת התוכנית עובדים ברמות השכר הנמוכות ייהנו, נוסף על שכרם, ממס הכנסה שלילי - מענקים נכבדים שתשלם הממשלה ישירות לחשבונות הבנק של העובדים, לאלה שחוששים שבסופו של דבר המעבידים ייהנו מהם. מהלך זה יביא לכך שמרבית אזרחי ישראל, ובעיקר האוכלוסיות החלשות, יוכלו ליהנות מפירות הצמיחה ומהחוסן הכלכלי. 

מס הכנסה שלילי ישולם באופן הדרגתי מהמחצית השנייה של שנת 2008 על פני כשלוש שנים באזורים שבהם פועלת ותפעל תוכנית מהל"ב, ויסקונסין, כך שעד 2010 תחול התוכנית בכל הארץ. המס ישולם כתוספת נטו לשכר מהעבודה לאוכלוסייה שאינה משלמת כיום מס הכנסה כיוון שאינה מגיעה לסף ההכנסה. עלות המהלך – כמיליארד ש"ח.

באמצעות כלי זה תעניק הממשלה מענק כספי בסכום הולך וגדל כתמריץ להגדלת ההשתתפות בשוק העבודה. יישום התוכנית יתבצע בהדרגה, כדי שהמערכת התקציבית תוכל להתמודד עם היקף ההוצאה בלי להפחית תקציבים במקומות אחרים. כמו כן, ההדרגתיות ביישום חשובה בהיבט הלמידה, תוך כדי התהליך, לצורך איתור תקלות אפשריות ותיקונן. המס השלילי ישולם לכל עובד באופן אישי. למס יהיו זכאים עובדים החיים במשק-בית עם ילדים המשתכרים פחות מ-10,000 ש"ח בחודש ואין בבעלותם יותר מדירת מגורים אחת. סכום ההטבה יגדל לפי מספר הילדים במשק-הבית. הליך היישום יהיה פשוט ונוח, והפעלתו תיעשה על-ידי רשות המסים. השאיפה היא לתשלומים תכופים ככל הניתן - תשלום רבעוני או אפילו חודשי. 

הרחבת שוק העבודה חשובה הן ברמת המיקרו והן ברמת המאקרו. ברמת המיקרו הפרט דואג לרווחתו, מתפרנס בכבוד ויוצר לעצמו הזדמנויות לשיפור מעמדו הכלכלי והאישי. ברמת המאקרו – הגידול באחוז המועסקים במשק תורם לצמיחה ומביא לקיטון הוצאות הממשלה על תשלומי קצבאות והפניית התקציב הפנוי להשקעה בתשתיות, בחינוך, ברווחה ובנושאים אחרים לפי סדר העדיפויות של הממשלה.

הנושא השני הוא פנסיית חובה לכל עובד. היוזמה להרחבת החיסכון הפנסיוני מכוונת לכלל המועסקים במשק, ובעיקר למועסקים בשכבות החלשות ובשכבות הביניים, שבהן מתרכזים מרבית העובדים שאינם בעלי חיסכון פנסיוני כלשהו. בכוונת משרד האוצר ליזום חקיקת פנסיה חובה לאוכלוסייה העובדת בישראל שתבטיח חיסכון פנסיוני שיאפשר לכל עובד במשק לשמור על רמת החיים שלו לאחר פרישתו מהעבודה.

הפעלת פנסיית חובה בשילוב עם מס הכנסה שלילי מקילה על העובדים ברמות ההכנסה הנמוכות לעמוד בהפרשות לקרן הפנסיה. חובת החיסכון הפנסיוני תגובש במסגרת חוק שיחייב הגעה להסכמה בין העובד למעבידו בדבר הפניית מקורות לחיסכון הפנסיוני בתקופה שתוגדר מראש. בחלוף התקופה, מקומות עבודה שלא השכילו להגיע להסדר פנסיוני מחייב יחויבו לחסוך לפנסיה בהתאם להסכמים קיבוציים קיימים בסקטורים דומים לתחום עיסוקיהם. הרחבת הכיסוי הפנסיוני לאוכלוסייה העובדת שאינה נהנית כיום מהסדר פנסיוני במקום העבודה תבוצע בהתאם לעקרונות החלים כיום על שוק החיסכון הפנסיוני, תוך המשך המדיניות של הסרת חסמי התחרות בשוק זה. 

נוכח תופעת ההזדקנות בעולם המערבי, שאינה פוסחת על ישראל, ונוכח היקף הכיסוי הפנסיוני המוגבל שיש כיום לאזרחי המדינה, ובעיקר לשכבות החלשות ולשכבות הביניים, הולך ומתעצם הצורך בהבטחת חיסכון פנסיוני לאוכלוסייה זו כדי לדאוג לקיומם בכבוד של הפורשים בגיל הפנסיה.

הנושא השלישי הוא אכיפה מוגברת של שכר המינימום. אכיפה מוגברת של שכר המינימום בקרב המעסיקים תאפשר לוודא שכל עובד יקבל את שכר המינימום כפי שהוא מוגדר וכי שכרו של העובד לא יפחת משכר המינימום בשל התוספת שיקבל במסגרת מס ההכנסה השלילי, דבר שיביא לצמצום התמריץ להשתתפות בכוח העבודה. 

במסגרת התוכנית יינתן תקציב של כ-25 מיליון ש"ח לטובת תוספת של כ-50 משרות וארגון מחדש של האגף לאכיפת חוקי עבודה במשרד התמ"ת, מחשוב תהליכי הבדיקה והבקרה, מיקור-חוץ של פעילויות, הקמת מנגנון לטיפול מהיר ואפקטיבי בתלונות נגד מעבידים, הגברת האחריות של המשתמשים בקבלני כוח-אדם להבטחת זכויות עובדים ועוד. 

הנושא הרביעי הוא הגדלת ההיצע והעמקת הסבסוד של מעונות-היום והצהרונים. אחד החסמים המרכזיים לשילוב אמהות במעגל העבודה הוא פתרונות השגחה על הילדים בשעות העבודה. מחקרים מראים שככל שעולה הזמינות של מעונות-יום וגני-ילדים ומחירם יורד, כך גדל שיעור ההשתתפות של נשים בעבודה.

כיום משתתפת המדינה במימון מעונות-יום לכ-72,000 פעוטות במסגרת האגף לתעסוקת נשים במשרד התמ"ת. במטרה לאפשר את שילובן של יותר אמהות במעגל העבודה ולאפשר להן להגדיל את היקף עבודתן, תקצה הממשלה, במהלך מדורג על פני שלוש שנים, שוברים לאמהות עבור כ-30,000 פעוטות נוספים, שיוכלו להשתמש בהם לסבסוד מעון-יום או צהרון.  

הנושא האחרון הוא חלוקה שוויונית של נטל המס. מהלך זה נועד להעמיד את שווי השימוש בגין כלי רכב צמודים על ערכו הכלכלי ובמקביל להפחית את שיעורי מס ההכנסה על יחידים. מדובר במהלך חברתי המבטל את האפליה הקיימת בין עובדים המקבלים רכב צמוד ממקום עבודתם לבין עובדים אחרים, תוך הפניית כל המקורות שיתקבלו מהמהלך, בסך של 2.5 מיליארדי ש"ח, להפחתה שוויונית של נטל המס ליחידים.

המהלך הוא חלק מהמדיניות הכלכלית שמוביל שר האוצר, אשר במרכזה תיקון עיוותים בדרך של ביטול הטבות מס סקטוריאליות מחד גיסא והפחתת שיעורי המס על עבודה מאידך גיסא. מטרת המהלך היא בראש ובראשונה לתקן את העיוות שבעטיו משלם העובד מס בגין שימוש ברכב צמוד הנמוך משמעותית מהשווי הריאלי שיש לזקוף במקרה של רכב צמוד. 
יש לציין כי למעלה מ-80% מהטבת המס מופנית לעשירונים 10-8. לפיכך, בעוד העלאת שווי השימוש תושת על משתמשי הרכב הצמוד, שהם כ-10% מכלל השכירים, הפחתת המס תיטיב עם כלל בעלי שכר של כ-5,000 ש"ח ומעלה. צעד זה הוא נדבך משלים ליישום מס הכנסה שלילי. בעוד מס ההכנסה השלילי מטפל באוכלוסייה שניצבת מתחת לסף המס, הרפורמה מטפלת בכל האוכלוסייה משלמת המסים. אלה עיקרי התוכנית, וכל שנותר לנו זה לראות אותה קורמת עור וגידים. תודה.
אליהו גבאי (האיחוד הלאומי - מפד"ל):

יש לי שאלה. האם כבודו לא חושב שמס הכנסה שלילי ב-2008 זה קצת מאוחר מדי ומעט מדי, זה קצת לעג לרש?

השר משולם נהרי:

אני אשיב. כידוע לך, הנושא הזה של מס הכנסה שלילי לא צמח בשנה זו. היו לו כבר יסודות בשנים קודמות. אבל כולנו יודעים שמהלך כזה הוא מהלך מהפכני, שמצריך חשיבה מדוקדקת ומחושבת, וכרוך בתוכניות נוספות. זה לא רק מס ההכנסה השלילי, אלא זה קשור למגוון תוכניות - מניתי פה לפחות חמש תוכניות ששזורות זו בזו.  

מתוך האחריות שלנו, צריך לבצע מהלך כזה בזהירות רבה, עם בדיקה מרובה. עדיין יש דברים פתוחים. אם אנחנו מדברים למשל על שווי רכב - צריך לראות מה קורה עם אנשים שמתפרנסים מזה, אנשים שזו העבודה שלהם. מה דינם של אנשים שעושים את זה לא בשביל הטבה אלא זה כלי העבודה שלהם, ובלעדי זה אין להם עבודה, איפה הם עומדים? כלומר, עדיין צריך לדון בתוכנית הזאת ולשקול אותה. כל מה שנותר לנו זה לקוות ולהמתין שהיא תקרום עור וגידים - ואני אתך - גם במהרה.

אליהו גבאי (האיחוד הלאומי - מפד"ל):

תודה רבה.

היו"ר יצחק אהרונוביץ:

מה השר מציע? 

השר משולם נהרי:

אני עם המציע. אני חושב שנמתין לתהליך החקיקה. 

היו"ר יצחק אהרונוביץ:


האם להסיר את זה מסדר-היום? חבר הכנסת מסכים.

נסים זאב (ש"ס):

אני אפילו לא מתנגד. 

היו"ר יצחק אהרונוביץ:

חבר הכנסת גבאי, אתה מסתפק בתשובת השר, נכון? 

אליהו גבאי (האיחוד הלאומי - מפד"ל):

כן. 

היו"ר יצחק אהרונוביץ:

תודה.

